গ্রেফতারের পরেই অসুস্থ শ্রীলঙ্কার প্রাক্তন প্রেসিডেন্ট!

ওয়েব ডেস্ক : সরকারি অর্থ ব্যক্তিগত কাজে ব্যবহারের জন্য সম্প্রতি গ্রেফতার হয়েছিলেন শ্রীলঙ্কার প্রাক্তন প্রেসিডেন্ট রনিল বিক্রমাসিংহে (Ranil Wickremesinghe)। সূত্রের খবর, গ্রেফতারির কয়েক ঘন্টার মধ্যে অসুস্থ হয়ে পড়লেন তিনি। তাঁকে ভর্তি করা হয়েছে হাসপাতালে। বর্তমানে তিনি আইসিউতে ভর্তি বলে খবর।

গত শুক্রবার গ্রেফতার হয়েছিলেন রনিল ও তাঁর স্ত্রী মৈত্রী বিক্রমাসিংহে। এর পরেই শ্রীলঙ্কার (Srilanka) প্রাক্তন প্রেসিডেন্ট অসুস্থ হয়ে পড়েন বলে খবর। তাঁকে ভর্তি করা হয় কলোম্বো হাসপাতালে। জানা গিয়েছে, একাধিক সমস্যায় ভুগছেন তিনি। তাঁর শরীরে ডিহাইড্রেশন, রক্ত শর্করা, উচ্চ রক্তচাপ ধরা পড়েছে। পরিস্থিতি এতটাই খারাপ হয় যে তাঁকে দ্রুত হাসপাতালের আইসিউতে স্থানান্তরিত করা হয়। তবে বর্তমানে তাঁর অবস্থা সস্থিতিশীল বলে খবর।

আরও খবর : রাশিয়ার পারমাণবিক কেন্দ্রে ড্রোন হামলা ইউক্রেনের!

উল্লেখ্য, ২০২৩ সালে জি-৭৭ সম্মেলনে যোগ দিতে ব্রিটেন সফরে গিয়েছিলেন শ্রীলঙ্কার প্রাক্তন প্রেসিডেন্ট রনিল বিক্রমসিং (Ranil Wickremesinghe) এবং তাঁর স্ত্রী মৈত্রী। সেখানে গিয়ে তিনি যোগ দিয়েছিলেন উলভারহ্যাম্পটন বিশ্ববিদ্যালয়ের এক অনুষ্ঠানে। যা নিয়ে শুরু হয়েছিল বিতর্ক। সেই সফরে সরকারি অর্থ ব্যক্তিগত কাজে ব্যবহারের অভিযোগ উঠেছিল তাঁর বিরুদ্ধে। এই অভিযোগে সম্প্রতি রনিল ও স্ত্রীকে জিজ্ঞাসাবাদ করেছিল তদন্তকারীরা। তার পরেই গ্রেফতার করা হয় তাঁদের। অবশ্য এ নিয়ে জোর চর্চা শুরু হলে রনিল জানিয়েছিলেন, তিনি সরকারি অর্থ ব্যক্তিগত কাজে ব্যবহার করেননি। এ নিয়ে তদন্তকারীদের অভিযোগ ছিল, ব্রিটেনে সরকারি কোষাগার থেকে স্ত্রীর ব্যক্তিগত খরচ জোগানো হয়েছিল। সরকারি অর্থ দিয়ে নিজের দেহরক্ষীদের খরচও বহন করা হয়েছিল বলে অভিযোগ।

প্রসঙ্গত, ২০২২ সালে শ্রীলঙ্কায় (Srilanka) আর্থিক সংকট চরম আকার নিয়েছিল। এর পরেই তৎকালীন প্রেসিডেন্ট গোতাবায়া রাজাপক্ষে পদত্যাগের দাবিতে রাস্তায় নেমেছিলেন সাধারণ মানুষ। এই পরিস্থিতিতে দেশ ছেড়ে পালাতে বাধ্য হন রাজাপক্ষে। এর পরে ভারতের সাহায্যে আর্থিক সংকট কাটিয়ে ওঠে শ্রীলঙ্কা। রনিলের সময়কালে ভারতের সঙ্গে ভালো সম্পর্ক তৈরি হয়েছিল শ্রীলঙ্কার। তবে সময় বদলাচ্ছে। চীনের ঋণের চাপে পড়েছে ছোট এই দেশটি। এই পরিস্থিতিতে রনিলের গ্রফতারি পিছনে চীনের হাত দেখছে কূটনৈতিক মহল।